钦定古今图书集成/明伦汇编/闺媛典/第110卷 > 皇清十六 > 汪大姑
## 钦定古今图书集成/明伦汇编/闺媛典/第110卷 > 皇清十六 > 汪大姑

按《江宁县志》：“大姑，汪龄女，其先歙人，籍江宁，家焉。幼端淑，事父母孝，待弟妹爱，勤俭恪谨，好读女史诸书。康熙三十一年，许字侍御陈菁孙式玠。未嫁，玠病，久而不痊。大姑积忧减食，室供大士像，每夜焚香默祷。家人怪之，则曰：‘我有病，祈神祐耳’。寻玠殁，父母秘不使知，令其妹与同寝。大姑既觉，语老媪曰：‘吾梦不祥，当死，慎勿泄也’。” 由是夜祷益切，父母益周防之。一日，母出，遂诱小婢登楼，闭户讯之，知玠果亡，即椎胸长恸，托病绝粒。母归出迎，强言笑如常。至夜，乘妹睡熟，潜起，以带自缢于床。